《临川洪守游南湖命予赋诗》
宋代·徐恢

芙蓉堂前春水绿，芙蓉堂后春花开。
芙蓉堂中醉歌舞，芙蓉堂下车如雷。
轻舟弄水买一笑，游人竞逐墙阴来。
浪痕不受尘滓涴，东风吹入黄金杯。
秋千欲上采绳稳，老翁稚子连声催。
遨头春思浓似酒，剧饮谁能问升斗。
博山香软珠帘低，坐客请行时被肘。
觥筹交错兴未已，更着山肴并野蔌。
归来门巷影散乱，舍南舍北黄埃走。
轻衫短帽亦不恶，追欢岂落醉翁后。
小姬顾盼扬秋波，十十五五细马驮。
红旗夹道映斜日，金钗坠处肩相摩。
旁观定自双眼饱，但见两脸生微涡。
从今湖上愈清好，纖腰长袖成奔梭。
冥搜付与纸上语，朱颜为我商声歌。
愿公归侍玉皇侧，更向西湖弄春色。

作者简介：徐恢，生平不详。与赵蕃（昌父）有唱和。《永乐大典》辑其诗称《月台集》或《月台玉雪集》，已佚。今录诗十三首。